THG กำไรแจ๋ว
ผลการดำเนินงานในโค้งแรกของ THG ถือว่าทำผลงานค่อนข้างดีเยี่ยม สามารถรักษารายได้และกำไรสุทธิโตแกร่ง เมื่อเทียบกับช่วงเดียวกันของปีก่อน (โดยรายได้เพิ่มขึ้น 13.27% ขณะที่กำไรสุทธิเพิ่มขึ้น 67.20%)
18 พ.ค. 2561

คุณค่าบริษัท
ผลการดำเนินงานในโค้งแรกของ บริษัท ธนบุรี เฮลท์แคร์ กรุ๊ป จำกัด (มหาชน) หรือ THG ถือว่าทำผลงานค่อนข้างดีเยี่ยม สามารถรักษารายได้และกำไรสุทธิโตแกร่ง เมื่อเทียบกับช่วงเดียวกันของปีก่อน (โดยรายได้เพิ่มขึ้น 13.27% ขณะที่กำไรสุทธิเพิ่มขึ้น 67.20%)
รายละเอียดของผลการดำเนินงานในไตรมาส 1 สิ้นสุดวันที่ 31 มีนาคม 2561 บริษัทมีรายได้รวมขยับขึ้นมาอยู่ที่ 1,784.33 ล้านบาท จากงวดเดียวกันของปีก่อน 1,575.22 ล้านบาท  ส่งผลให้บริษัทมีกำไรสุทธิขยับขึ้นมาอยู่ที่  157.54 ล้านบาท หรือ 0.19 บาทต่อหุ้น จากงวดเดียวกันของปีก่อน 94.22 ล้านบาท หรือ 0.12 บาทต่อหุ้น
ปัจจัยหลักที่ทำให้รายได้และกำไรสุทธิเติบโตแข็งแกร่ง  โดยการเติบส่วนใหญ่มาจากธุรกิจหลักคือธุรกิจโรงพยาบาลที่เติบโตอย่างมั่นคง โดยปัจจัยสำคัญที่ส่งผลคือจำนวนคนไข้ที่เพิ่มขึ้น อีกทั้งยังมีรายได้เติบโตจากการขยายธุรกิจไปในด้านการรับจ้างบริหารโรงพยาบาลและศูนย์แพทย์เฉพาะทาง โดยเฉพาะการขยายธุรกิจให้คำปรึกษาและฝึกอบรมสำหรับตลาดต่างประเทศ โดยที่ THG มีความเชี่ยวชาญและประสบการณ์ด้านธุรกิจโรงพยาบาลและธุรกิจเกี่ยวข้อง ซึ่งเป็นที่ต้องการของผู้ประกอบการในต่างประเทศ
ส่วนแนวโน้มช่วงครึ่งหลังของปี 2561 บริษัทฯ จะเร่งพัฒนาโครงการที่อยู่ระหว่างการลงทุนตามแผนงาน พร้อมทั้งมองโอกาสขยายการลงทุนในธุรกิจโรงพยาบาลอย่างเช่นโครงการโรงพยาบาลที่ทุ่งสง จังหวัดนครศรีธรรมราช และการรับเข้าบริหารศูนย์แพทย์เฉพาะทาง โดยเมื่อเดือนเมษายนที่ผ่านมา THG ได้เข้ารับบริหารพร้อมเปิดให้บริการศูนย์หัวใจแห่งใหม่ที่โรงพยาบาลพัทลุง ซึ่งจะเริ่มรับรู้รายได้ตั้งแต่ไตรมาส 2 ปีนี้เป็นต้นไป
นอกจากนี้ สำหรับโครงการที่อยู่ระหว่างการลงทุนในปัจจุบันมีความคืบหน้าตามแผนงาน ได้แก่ 1.โครงการโรงพยาบาลศูนย์ฟื้นฟูสุขภาพ ธนบุรี (ถ.บำรุงเมือง) ขณะนี้อยู่ระหว่างการปรับปรุงอาคาร คาดว่าจะแล้วเสร็จเริ่มเปิดให้บริการบางส่วนได้ในไตรมาส 4/2561 โดยคาดว่าจะเริ่มให้บริการตรวจเช็กสุขภาพ ศูนย์รักษาผู้มีบุตรยากและศูนย์ทันตกรรม
2.โครงการ Jin Wellbeing County ย่านรังสิต ที่พัฒนาภายใต้คอนเซ็ปต์เมืองแนวคิดใหม่เพื่อวัยเกษียณ ปัจจุบันอยู่ระหว่างการพัฒนาโครงการในเฟสแรก โดยในส่วนอาคารชุดพักอาศัยแบบโลว์ไรส์ 7 ชั้น มียอดทำสัญญาจอง ณ สิ้นไตรมาส 1/2561 แล้วมากกว่า 110 ยูนิต จากที่เปิดขายคลัสเตอร์ 1-2 จำนวน 494 ยูนิต ราคายูนิตละประมาณ 4-6 ล้านบาท
และ 3.การร่วมทุนในโรงพยาบาล Ar Yu International Hospital เมืองย่างกุ้ง ประเทศเมียนมา ที่การก่อสร้างใกล้เสร็จสิ้น คาดว่าจะเริ่มเปิดให้บริการได้ประมาณกลางปีนี้
ที่สำคัญทางนักวิเคราะห์ บล.บัวหลวง แนะนำ “ซื้อ” ราคาเป้าหมาย 46 บาท
…
ผู้ถือหุ้นรายใหญ่
รายชื่อกรรมการ